CELEX: 32011D0542
Language: bg
Date: 2011-09-02 00:00:00
Title: 2011/542/ЕС: Решение за изпълнение на Съвета от 2 септември 2011 година за изменение на Решение за изпълнение 2011/77/ЕС за предоставяне на финансова помощ за Ирландия от страна на Съюза

16.9.2011   
            
            
               BG
            
            
               Официален вестник на Европейския съюз
            
            
               L 240/11
            
         РЕШЕНИЕ ЗА ИЗПЪЛНЕНИЕ НА СЪВЕТА
   от 2 септември 2011 година
   за изменение на Решение за изпълнение 2011/77/ЕС за предоставяне на финансова помощ за Ирландия от страна на Съюза
   (2011/542/ЕС)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз,
   като взе предвид Регламент (ЕС) № 407/2010 на Съвета от 11 май 2010 г. за създаване на европейски механизъм за финансово стабилизиране (1), и по-специално член 3, параграф 2 от него,
   като взе предвид предложението на Европейската комисия,
   като има предвид, че:
   
               (1)
            
            
               Съветът отпусна финансова помощ на Ирландия по нейно искане (Решение за изпълнение 2011/77/ЕС (2)) в подкрепа на една мащабна програма за икономически и финансови реформи, чиято цел е възстановяване на доверието, осигуряване на възстановяване на устойчивия икономически растеж и запазване на финансова стабилност в Ирландия, еврозоната и Съюза.
            
         
               (2)
            
            
               В съответствие с член 3, параграф 9 от Решение за изпълнение 2011/77/ЕС Комисията проведе, заедно с Международния валутен фонд (МВФ) и съгласувано с Европейската централна банка (ЕЦБ), третия преглед на напредъка на ирландските власти по изпълнението на договорените мерки, както и на ефективността и социално-икономическото въздействие на тези мерки.
            
         
               (3)
            
            
               Съгласно текущите прогнози на Комисията за растежа на номиналния БВП (1,1 % през 2011 г., 2,8 % през 2012 г. и 3,8 % през 2013 г.) курсът за фискални корекции съответства на отправената към Ирландия Препоръка на Съвета от 7 декември 2010 г. по член 126, параграф 7 от Договора, както и на курса за постигане на съотношение на дълга към БВП от 109,9 % през 2011 г., 116,2 % през 2012 г. и 119,4 % през 2013 г. Съотношението на дълга към БВП ще достигне максимума си през 2013 г. и след това ще започне да намалява, при условие че продължава намаляването на бюджетния дефицит. Върху равнището на дълга влияят редица извънбюджетни операции, включително вливането на капитал в банките през 2011 г., което води до нетно нарастване на дълга с около 6 процентни пункта от БВП, както и допускането за поддържане на високи касови резерви и разликите между лихвените плащания на начислена и на касова основа.
            
         
               (4)
            
            
               Ирландските власти посочиха, че предвид резултатите от досега проведените операции по управление на пасивите има реална възможност да се осигури допълнително участие в размер на 0,51 милиарда евро от частния сектор за рекапитализацията на Bank of Ireland до 31 декември 2011 г. С оглед вече големите публични разходи за рекапитализация на банката и на консервативния подход, използван при определяне на нуждите от рекапитализация на Bank of Ireland, не само не е нужно, но дори е неприемливо за Ирландия посочената сума от 0,51 милиарда евро да се влага преди получаването на допълнително участие от страна на частния сектор, за да се спази крайният срок на програмата, тъй като това би довело до излишно нарастване на разходите и ненужно високо равнище на капиталова адекватност на Bank of Ireland, щом започнат постъпленията в резултат от допълнителното участие на частния сектор. За приключване на този етап от рекапитализацията на Bank of Ireland е определен срок до края на 2011 г.
            
         
               (5)
            
            
               Предвид на тези промени Решение за изпълнение 2011/77/ЕС следва да бъде изменено,
            
         ПРИЕ НАСТОЯЩОТО РЕШЕНИЕ:
   Член 1
   Решение за изпълнение 2011/77/ЕС се изменя, както следва:
   
               1.
            
            
               Член 1, параграф 3 се заменя със следното:
               „3.   Комисията изплаща финансовата помощ от Съюза на Ирландия на максимум 13 части. Една част може да бъде изплащана с един или няколко транша. Матуритетът на траншовете по първата и третата част може да бъде по-дълъг от максималния среден матуритет, посочен в параграф 1. В такива случаи матуритетите на следващите траншове се определят така, че след изплащането на всички части да бъде постигнат максималният среден матуритет, посочен в параграф 1.“
            
         
               2.
            
            
               Член 3, параграф 7 се изменя, както следва:
               
                           а)
                        
                        
                           буква ж) се заменя със следното:
                           
                                       „ж)
                                    
                                    
                                       рекапитализацията на ирландските банки до края на юли 2011 г. (зависеща от съответното актуализиране след очакваните продажби на активи и управление на пасивите в случаите на Irish Life & Permanent и Bank of Ireland) в съответствие с констатациите на анализите за 2011 г. на ликвидността и на собствения капитал съгласно пруденциалните изисквания, оповестени от Bank of Ireland на 31 март 2011 г. За да се осигури допълнително разпределяне на тежестта, последният етап от рекапитализацията на Bank of Ireland, за който са необходими 0,51 милиарда евро, ще бъде завършен до края на 2011 г., а всякаква допълнителна рекапитализация на Irish Life & Permanent ще бъде завършена след отчуждаване на застрахователната структура на групата.“;
                                    
                                 
                     
                           б)
                        
                        
                           добавят се следните букви:
                           
                                       „р)
                                    
                                    
                                       внасяне в Dáil (долната камара на парламента) до края на октомври на предбюджетна прогноза, съдържаща средносрочен план за фискална консолидация за периода 2012—2015 г., който очертава общата структура на корекциите на приходите и разходите за всяка година в съответствие с целите, определени в Препоръката на Съвета от 7 декември 2010 г.;
                                    
                                 
                                       с)
                                    
                                    
                                       обявяване на обвързващи тавани на средносрочните разходи и приети мерки за корекции на приходите и разходите за периода 2012—2015 г. най-късно до деня за приемане на бюджета за 2012 г. (началото на декември 2011 г.);
                                    
                                 
                                       т)
                                    
                                    
                                       до края на декември 2011 г. — публикуване от страна на Централната банка на Ирландия на насоки към банките за признаване на счетоводни загуби в кредитните им портфейли;
                                    
                                 
                                       у)
                                    
                                    
                                       до края на декември 2011 г. — публикуване от страна на Централната банка на Ирландия на нови насоки за оценка на обезпеченията за банкови заеми;
                                    
                                 
                                       ф)
                                    
                                    
                                       до края на декември 2011 г. — представяне и обсъждане на проектопрограма за разпореждане с активи, включваща набелязването на активи за продажба, всяккави необходими регулаторни промени и график за изпълнение.“
                                    
                                 
                     
         Член 2
   Адресат на настоящото решение е Ирландия.
   Член 3
   Настоящото решение се публикува в Официален вестник на Европейския съюз.
   
   
      Съставено в Брюксел на 2 септември 2011 година.
      
         
            За Съвета
         
         
            Председател
         
         M. DOWGIELEWICZ
      
   
   
      (1)  ОВ L 118, 12.5.2010 г., стр. 1.
   
      (2)  ОВ L 30, 4.2.2011 г., стр. 34.